Εκθεση

για τις οικονομικές καταστάσεις του Ευρωπαϊκού Οργανισμού για την Ασφάλεια και την Υγεία στην Εργασία (Μπιλμπάο) για το οικονομικό έτος που έκλεισε στις 31 Δεκεμβρίου 1999, συνοδευόμενη από τις απαντήσεις του Οργανισμού

(2000/C 373/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο διοικητικό συμβούλιο του Ευρωπαϊκού Οργανισμού για την Ασφάλεια και την Υγεία στην Εργασία, σύμφωνα με το άρθρο 14, παράγραφος 4 του κανονισμού (ΕΚ) αριθ. 2062/94(1) του Συμβουλίου.

2. Το Συνέδριο εξέτασε τις οικονομικές καταστάσεις του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος που έκλεισε στις 31 Δεκεμβρίου 1999. Σύμφωνα με το άρθρο 14, παράγραφος 1, του κανονισμού (ΕΚ) αριθ. 2062/94 του Συμβουλίου, ο προϋπολογισμός εκτελέστηκε υπό την ευθύνη του Διευθυντή. Στο πλαίσιο της ευθύνης αυτής εμπίπτει η κατάρτιση και η υποβολή των οικονομικών καταστάσεων(2), σύμφωνα με τις εσωτερικές δημοσιονομικές διατάξεις που προβλέπονται στο άρθρο 15 του κανονισμού (ΕΚ) αριθ. 2062/94 του Συμβουλίου. Το Ελεγκτικό Συνέδριο οφείλει να προβαίνει στην εξέταση αυτών των λογαριασμών σύμφωνα με το άρθρο 248 της συνθήκης για την ίδρυση της Ευρωπαϊκής Κοινότητας.

3. Το Συνέδριο διενέργησε τον έλεγχό του σύμφωνα με τις πολιτικές και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, προκειμένου να αντικατοπτρίζουν τον ειδικό χαρακτήρα του κοινοτικού πλαισίου. Εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Ο έλεγχος αυτός παρέσχε στο Συνέδριο κατάλληλα ερείσματα προκειμένου να στηρίξει τη γνώμη που διατυπώνεται παρακάτω.

4. Αυτή η εξέταση έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 1999 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΕΥΡΩΠΑΪΚΟΥ ΟΡΓΑΝΙΣΜΟΥ ΓΙΑ ΤΗΝ ΑΣΦΑΛΕΙΑ ΚΑΙ ΤΗΝ ΥΓΕΙΑ ΣΤΗΝ ΕΡΓΑΣΙΑ (ΜΠΙΛΜΠΑΟ) ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΚΛΕΙΣΕ ΣΤΙΣ 31 ΔΕΚΕΜΒΡΙΟΥ 1999

Ανάλυση της εκτέλεσης του προϋπολογισμού

5. Το συνολικό ποσό των οριστικών πιστώσεων που χορηγήθηκαν για το 1999 ανήλθε σε 7,6 εκατομμύρια ευρώ, από τα οποία 6,7 εκατομμύρια ευρώ χορηγήθηκαν στο πλαίσιο του αρχικού προϋπολογισμού. Από το ποσό αυτό:

- 0,9 εκατομμύρια ευρώ (δηλαδή το 12 %) παρέμειναν αχρησιμοποίητα,

- 0,9 εκατομμύρια ευρώ (δηλαδή το 12 %) αποτέλεσαν αντικείμενο μη αυτόματης μεταφοράς,

- 2,1 εκατομμύρια ευρώ (δηλαδή το 28 %) αποτέλεσαν αντικείμενο αυτόματης μεταφοράς.

O Oργανισμός, το 1999, δεν χρησιμοποίησε συνολικά παρά μόνο το ήμισυ των οριστικών πιστώσεων που του είχαν χορηγηθεί για το οικονομικό αυτό έτος.

6. Η μη αυτόματη μεταφορά ποσού 0,9 εκατομμυρίων ευρώ οφείλεται, κυρίως, στην καθυστέρηση που σημειώθηκε σχετικά με την έγκριση του διορθωτικού και συμπληρωματικού προϋπολογισμού, η οποία χορηγήθηκε το Νοέμβριο του 1999. Θέματα που αφορούν το βάσιμο της απόφασης σχετικά με την αύξηση των χορηγούμενων στον Οργανισμό πόρων, ή τουλάχιστον τον όψιμο χαρακτήρας της, μπορεί να τη θέσουν υπό αμφισβήτηση δεδομένου του σημαντικού ύψους των πιστώσεων του 1999 που παρέμειναν αχρησιμοποίητες.

7. Τα ποσά των αυτόματων μεταφορών ανήλθαν σε 2,1 εκατομμύρια ευρώ, δηλαδή αναλογικά μια σχεδόν όμοια κατάσταση με εκείνη του προηγούμενου οικονομικού έτους, από τα οποία ποσό 1,9 εκατομμυρίων ευρώ, δηλαδή το 90 %, αφορούσε τις επιχειρησιακές πιστώσεις (τίτλος III). Τα δύο τρίτα περίπου (το 63 %) των μεταφορών επιχειρησιακών πιστώσεων αφορούσαν τα θεματικά κέντρα, μελέτες και σχέδια τηλεματικής.

8. Τα ποσά των αναλήψεων υποχρεώσεων που μεταφέρθηκαν αυτοδικαίως από το οικονομικό έτος 1998 στο οικονομικό έτος 1999 ανήλθαν σε 1,9 εκατομμύρια ευρώ, από τα οποία 0,4 εκατομμύρια ευρώ (δηλαδή το 21 %) ακυρώθηκαν στο τέλος του 1999. Όσον αφορά τις επιχειρησιακές πιστώσεις του προϋπολογισμού (τίτλος ΙΙΙ), από το συνολικό ποσό των πιστώσεων που μεταφέρθηκαν ύψους 1,7 εκατομμυρίων ευρώ, ποσό 0,3 εκατομμυρίων ευρώ (δηλαδή το 18 %) ακυρώθηκε κυρίως λόγω ανακριβών προβλέψεων εξόδων και της μη εκπλήρωσης προβλεπόμενων καθηκόντων.

9. Η ευρύτητα και η εξακολούθηση της υποχρησιμοποίησης των πιστώσεων καταδεικνύει ότι η παρακολούθηση από τον Οργανισμό του ετήσιου προγράμματός του εμφανίζει αδυναμίες. Ο Οργανισμός θα πρέπει να βελτιώσει το σύστημα παρακολούθησης που εφαρμόζει, προκειμένου να ελαχιστοποιήσει τις μεταφορές πιστώσεων και, κατ' αυτό τον τρόπο, να τηρεί καλύτερα την αρχή του ενιαυσίου.

Λογιστικά συστήματα

10. Κατά τη διάρκεια του 1999, η λογιστική του προϋπολογισμού συνέχισε να τηρείται μέσω προγράμματος λογιστικού φύλλου (Excel), ενώ η γενική λογιστική εξακολουθεί να τηρείται με λογιστικό λογισμικό του εμπορίου. Το σύστημα Sincom 2 (SI 2) τέθηκε σε εφαρμογή μόλις τον Ιανουάριο του 2000.

11. Σύμφωνα με το δημοσιονομικό κανονισμό και τις εκτελεστικές διατάξεις του, οι τραπεζικές και προϋπολογιστικές συμφωνίες πρέπει να πραγματοποιούνται μηνιαίως. Αυτοί οι κανόνες δεν τηρούνται πάντα, παρά το γεγονός ότι ο Οργανισμός ανέλαβε κατά το παρελθόν έτος τη δέσμευση(3) να επανορθώσει την κατάσταση.

Καταλογισμός του ΦΠΑ

12. Μέχρι το Δεκέμβριο του 1998, ο γενικός δημοσιονομικός κανονισμός προέβλεπε τον καταλογισμό των δαπανών συμπεριλαμβανομένου του ΦΠΑ, ο οποίος μπορούσε, μετά την επιστροφή, να αποτελέσει αντικείμενο επαναχρησιμοποίησης. Έκτοτε,(4) ο γενικός δημοσιονομικός κανονισμός επιβάλλει τον καταλογισμό των δαπανών εκτός ΦΠΑ. Το Συνέδριο καλεί τον Οργανισμό να μεταφέρει τις νέες αυτές διατάξεις στην κανονιστική ρύθμιση που τον διέπει.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο, κατά τη συνεδρίασή του της 27ης Σεπτεμβρίου 2000.

Για το Ελεγκτικό Συνέδριο

Jan O. Karlsson

Πρόεδρος

(1) ΕΕ L 216 της 20.8.1994, σ. 5.

(2) Κατ' εφαρμογή του άρθρου 14, παράγραφος 3 του κανονισμού (ΕΚ) αριθ. 2062/94 του Συμβουλίου, οι λογαριασμοί για το σύνολο των εσόδων και των δαπανών του Οργανισμού για το οικονομικό έτος 1999 καταρτίστηκαν στις 20 Μαρτίου 2000 και, στη συνέχεια, διαβιβάστηκαν στο διοικητικό συμβούλιο του Οργανισμού, στην Επιτροπή και στο Ελεγκτικό Συνέδριο, στο οποίο περιήλθαν στις 7 Απριλίου 2000. Στους πίνακες που είναι συνημμένοι στην παρούσα έκθεση παρουσιάζονται αυτές οι οικονομικές καταστάσεις σε συνοπτική μορφή.

(3) Βλέπε ετήσια έκθεση για το 1998 (σημείο 6, σ. 4).

(4) Βλέπε άρθρο 27, παράγραφος 2α του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, όπως τροποποιήθηκε με τον κανονισμό (ΕΚ, ΕΚΑΧ, Ευρατόμ) αριθ. 2548/98 του Συμβουλίου της 23ης Νοεμβρίου 1998 (ΕΕ L 320 της 28.11.1998, σ. 1).

Πινακας 1

Ισολογισμός στις 31 Δεκεμβρίου 1999 και 1998

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πινακας 2

Λογαριασμός διαχείρισης των οικονομικών ετών 1999 και 1998

>ΘΕΣΗ ΠΙΝΑΚΑ>

Απαντησεις του οργανισμου

Όσον αφορά τις παρατηρήσεις του Ελεγκτικού Συνεδρίου, ο Οργανισμός επιθυμεί να διατυπώσει τα σχόλιά του για τα ακόλουθα σημεία:

Γενικοί και δημοσιονομικοί λογαριασμοί

6. Το μεταφερθέν συνολικό ποσό των 900000 ευρώ σκοπό είχε τη χρηματοδότηση των δράσεων της ευρωπαϊκής εβδομάδας που διοργανώνονται από τον Οργανισμό καθ' όλη τη διάρκεια του 2000. Μέχρι τώρα οι εκδηλώσεις αυτές διοργανώνονταν από την ίδια την Ευρωπαϊκή Επιτροπή.

Η απόφαση του διοικητικού συμβουλίου για τη διοργάνωση αυτών των εκδηλώσεων ελήφθη στις αρχές του 1999, αλλά υπό την προϋπόθεση ότι θα υπήρχε διαθέσιμος συμπληρωματικός προϋπολογισμός, δεδομένου ότι αυτό δεν προβλεπόταν στο πρόγραμμα εργασίας του Οργανισμού. Το Ευρωπαϊκό Κοινοβούλιο συμφώνησε να εγκρίνει αυτόν το συμπληρωματικό προϋπολογισμό τον Ιούνιο του 1999 και το διοικητικό συμβούλιο ενέκρινε διορθωτικό προϋπολογισμό για το σκοπό αυτό το Νοέμβριο του 1999.

Η μη αυτόματη μεταφορά δικαιολογείται πλήρως από το γεγονός ότι ο Οργανισμός είχε ήδη αρχίσει το 1999 τη διαδικασία επιλογής των προς χρηματοδότηση σχεδίων με πρόσκληση υποβολής προτάσεων (διαδικασία επιδότησης) που δημοσιεύθηκε στην Επίσημη Εφημερίδα στις 26 Οκτωβρίου 1999. Τα σχέδια έχουν ήδη επιλεγεί και θα υλοποιηθούν μέχρι το τέλος του έτους.

Χωρίς έγκριση των μη αυτόματων μεταφορών, ο Οργανισμός δεν θα μπορούσε να αντεπεξέλθει στις δαπάνες της ευρωπαϊκής εβδομάδας, δεδομένου ότι αυτές δεν καλύπτονταν από τις πιστώσεις του προϋπολογισμού του Οργανισμού για το 2000.

8, 9 και 10. Ο Οργανισμός λαμβάνει υπόψη την παρατήρηση του Συνεδρίου και επιθυμεί να διατυπώσει τα ακόλουθα σχόλια σχετικά:

α) Το 50 % σχεδόν αφορά επιχορηγήσεις των συμβάσεων των εστιακών σημείων και των θεματικών κέντρων, οι οποίες αποτέλεσαν αντικείμενο απόφασης του διοικητικού συμβουλίου κατά την τελευταία συνεδρίασή του το Νοέμβριο του 1999. Καθώς οι σχετικές αναλήψεις υποχρεώσεων εγκρίνονται το Δεκέμβριο, καθίστανται αναπόφευκτες οι μεταφορές πιστώσεων, οι οποίες είναι σύμφωνες με το άρθρο 6 του δημοσιονομικού κανονισμού του Οργανισμού.

Παρ' όλα αυτά, ο Οργανισμός θα εξετάσει τη δυνατότητα προσαρμογής της σχετικής διαδικασίας λήψης αποφάσεων στην αρχή του ενιαυσίου αναλαμβάνοντας υποχρεώσεις το ίδιο οικονομικό έτος κατά το οποίο προβλέπεται να υλοποιηθούν και να πληρωθούν οι επιχορηγήσεις και οι συμβάσεις.

β) Κατά τα λοιπά, αφορούσαν τις τελευταίες πληρωμές που εκκρεμούσαν ακόμη στις 31 Δεκεμβρίου και για τις οποίες εφαρμόζεται κανονικά το προαναφερθέν άρθρο.

γ) Τέλος, όσον αφορά τις ακυρωθείσες πιστώσεις, ο Οργανισμός συμφωνεί πλήρως με την παρατήρηση του Συνεδρίου. Ωστόσο, οι ακυρώσεις αφορούν πιστώσεις που προορίζονταν για μέτρα που ακυρώθηκαν με την πλήρη συμφωνία των συμβαλλομένων.

11. Ο Οργανισμός λαμβάνει υπόψη την παρατήρηση του Συνεδρίου. Από την 1η Ιανουαρίου 2000 εφαρμόζεται η διαδικασία των μηνιαίων δοκιμαστικών υπολοίπων.

12. Ο Οργανισμός έχει αρχίσει τις διαδικασίες άμεσης ανάκτησης του ΦΠΑ από τους προμηθευτές. Μέχρι σήμερα έχουν ανακτηθεί 86144 ευρώ.

Εξάλλου, ο Οργανισμός θα ακολουθήσει τη σύσταση του Ελεγκτικού Συνεδρίου σχετικά με την τροποποίηση του δημοσιονομικού κανονισμού του, προκειμένου αυτός να προσαρμοστεί στις τροποποιηθείσες διατάξεις για τον ΦΠΑ του δημοσιονομικού κανονισμού των Ευρωπαϊκών Κοινοτήτων, που εγκρίθηκαν το 1999.